
PROCEDURA PRIVIND ACORDAREA UNUI AJUTOR DE MINIMIS INDIVIDUAL PRIN MAJORAREA CAPITALULUI SOCIAL AL SOCIETĂȚII ECOSERV - HD S.R.L. HUNEDOARA
I. DISPOZIȚII GENERALE
Art. 1. (1) Prezentul act instituie un ajutor individual de minimis în beneficiul societății ECOSERV-HD S.R.L., J2023000033209, CUI RO 47422800, cu sediul social în Municipiul Hunedoara, str. Stângă Ioan Mircea nr. 15 A.
(2) Acordarea ajutorului individual de minimis se va face numai cu respectarea criteriilor privind ajutorul de minimis stipulate în Regulamentul (UE) nr. 2832/2023 al Comisiei privind aplicarea art. 107 și 108 din Tratatul privind funcționarea Uniunii Europene ajutoarelor de minimis acordate întreprinderilor care prestează servicii de interes economic general, publicat în JO al Uniunii Europene la data de 15.12.2023 (denumit în continuare Regulamentul (UE) nr. 2832/2023). 
(3) Prezenta procedură nu intră sub incidența obligației de notificare către Comisia Europeană, în conformitate cu prevederile Regulamentul (UE) nr. 2832/2023 al Comisiei privind aplicarea art. 107 și 108 din Tratatul privind funcționarea Uniunii Europene ajutoarelor de minimis acordate întreprinderilor care prestează servicii de interes economic general, publicat în JO al Uniunii Europene la data de 15.12.2023.

(4) Ajutorul individual de minimis se acordă beneficiarului pentru finanțarea activității derulate în Municipiul Hunedoara.
II. SCOPUL ȘI OBIETIVUL PROCEDURII
Art. 2. Scopul ajutorului individual de minimis constă în susținerea dezvoltării societății ECOSERV-HD S.R.L., care prestează servicii de interes economic general, în municipiul Hunedoara, și care desfășoară activitatea de asigurare a serviciului public de administrare a domeniului public și privat al municipiului Hunedoara, precum și a serviciului pentru gestionarea câinilor fără stăpân Hunedoara. 

Art. 3. Obiectivul prezentei proceduri este dezvoltarea serviciilor de interes economic general prin majorarea capitalului social al societății ECOSERV-HD S.R.L. cu suma de 1.560.000 de lei, în vederea asigurării rentabilității serviciului public de administrare a domeniului public și privat al municipiului Hunedoara, precum și a Serviciului pentru gestionarea câinilor fără stăpân Hunedoara, ca servicii de interes economic general și pentru cumpărarea unui imobil compus din teren și construcție  situat în Parcul Industrial Pestiș-Hunedoara, localitatea Hunedoara, Șos. Hunedoara-Sântuhalm, nr.2X, jud. Hunedoara.
Societatea va utiliza lichiditățile primite pentru achiziția menționată care  este compusă din:

- birouri, spatiu de expunere




- hala pentru depozitare/productie





- platforma pavele parcare auto



  

- platforma betonata transport si depozitare




- imprejmuire plasa metalica zincata H 1.70M

  

 - teren 3700 mp

III. BAZA LEGALĂ
Art. 4. (1) Prezenta procedură este elaborată în conformitate cu prevederile Regulamentului (UE) nr. 2832/2023 al Comisiei privind aplicarea art. 107 și 108 din Tratatul privind funcționarea Uniunii Europene ajutoarelor de minimis acordate întreprinderilor care prestează servicii de interes economic general, publicat în JO al Uniunii Europene la data de 15.12.2023, Ordonanței de Urgență a Guvernului nr. 57/2019 privind Codul administrativ, cu modificările și completările ulterioare, Ordonanței de urgență nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996, cu modificările și completările ulterioare, Legii societăților nr. 31/1990, republicată, cu modificările și completările ulterioare; Legii nr. 273/2006 privind finanțele publice, cu modificările și completările ulterioare; Legii Contabilității nr. 82/1991, republicată, cu modificările și completările ulterioare, ale Legii concurenței nr. 21/1996, republicată, cu modificările și completările ulterioare, O.U.G. nr.71/2002 privind organizarea și funcționarea serviciilor publice de administrare a domeniului public și privat de interes local, cu modificările și completările ulterioare.

(2) Autoritatea publică ce implementează prezentul ajutor de minimis este UAT Municipiul Hunedoara, prin Consiliul Local al municipiului Hunedoara. 

(3) Prezentul ajutor de minimis este acordat potrivit art. 3 alin. (3) și (4) din Ordonanța de urgență nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996, cu modificările și completările ulterioare.

IV. DOMENIUL DE APLICARE
Art. 5. Prezenta procedură de ajutor de minimis se adresează societății ECOSERV-HD S.R.L., societate cu acționar unic Municipiul Hunedoara, care îndeplinește criteriile prevăzute de Regulamentul (UE) nr. 2832/2023 al Comisiei privind aplicarea art. 107 și 108 din Tratatul privind funcționarea Uniunii Europene ajutoarelor de minimis acordate întreprinderilor care prestează servicii de interes economic general.

Art. 6. Prezenta schemă de minimis nu se aplică:

(a) ajutoarelor acordate întreprinderilor care își desfășoară activitatea în domeniul producției primare de produse pescărești și de acvacultură;  

(b) ajutoarelor acordate întreprinderilor care desfășoară activități de prelucrare și comercializare a produselor pescărești și de acvacultură, în cazul în care cuantumul ajutoarelor este stabilit pe baza prețului sau a cantității de produse achiziționate sau introduse pe piață;  

(c) ajutoarelor acordate întreprinderilor care își desfășoară activitatea în domeniul producției primare de produse agricole;  

(d) ajutoarelor acordate întreprinderilor care desfășoară activități de prelucrare și comercializare a produselor agricole, în unul din următoarele cazuri:  

(i) atunci când valoarea ajutoarelor este stabilită pe baza prețului sau a cantității unor astfel de produse achiziționate de la producători primari sau introduse pe piață de întreprinderile respective;  

(ii) atunci când ajutoarele sunt condiționate de transferarea lor parțială sau integrală către producătorii primari;   

(e) ajutoarelor acordate activităților legate de export către țări terțe sau către alte state membre, respectiv ajutoarelor direct legate de cantitățile exportate, ajutoarelor destinate înființării și funcționării unei rețele de distribuție sau destinate altor cheltuieli curente legate de activitatea de export;  

(f) ajutoarelor condiționate de utilizarea preferențială a bunurilor și serviciilor naționale față de bunurile și serviciile importate.
V. DEFINIȚII:
Art. 7. în sensul prezentei proceduri următorii termeni se definesc astfel:
a) rata de actualizare - este rata de referință stabilită de către Comisia Europeană pentru România pe baza unor criterii obiective și publicată în Jurnalul Oficial al Uniunii Europene și pe pagina de web www.aiutordestat.ro;
b) întreprindere - orice entitate care desfășoară o activitate economică, indiferent de statutul juridic, de modul de finanțare sau de existența unui scop lucrativ al acesteia; din această categorie fac parte și lucrătorii care desfășoară o activitate independentă, întreprinderile familiale, precum și parteneriatele sau asociațiile care desfășoară, în mod regulat, o activitate economică;
c) activitate economică - orice activitate care constă în furnizarea de bunuri, servicii sau lucrări pe o piață;
d) întreprindere unică - include toate întreprinderile între care exista cel puțin una dintre relațiile următoare:

· întreprinderea deține majoritatea drepturilor de vot ale acționarilor sau ale asociaților unei alte întreprinderi;

· întreprinderea are dreptul de a numi sau revoca majoritatea membrilor organelor de administrare, de conducere sau de supraveghere ale unei alte întreprinderi;

· întreprinderea are dreptul de a exercita o influență dominantă asupra altei întreprinderi în temeiul unui contract încheiat cu întreprinderea în cauză sau în temeiul unei prevederi din contractul de societate sau din statutul acesteia;

· întreprinderea care este acționar sau asociat al unei alte întreprinderi și care controlează singură în baza unui acord cu alți acționari sau asociați ai acelei întreprinderi, majoritatea drepturilor de vot ale acționarilor sau ale asociaților întreprinderii respective;

întreprinderile care întrețin prin una sau mai multe întreprinderi, relațiile la care se face referire mai sus, sunt considerate întreprinderi unice;
e) domeniul de activitate - activitatea desfășurată de beneficiar, corespunzător clasificației activităților economice naționale (codului CAEN); relevantă pentru scopurile prezentei proceduri este activitatea pentru care se acordă finanțarea;
f) furnizorul de ajutor de minimis - este unitatea administrativ teritorială pe al cărei teritoriu administrativ este situată societatea comercială, respectiv municipiul Hunedoara;
g) administratorul ajutorului de minimis - Consiliul Local al municipiului Hunedoara;
h) intensitatea ajutorului de minimis - valoarea brută a ajutorului exprimată ca procent din costurile eligibile, înainte de deducerea impozitelor sau a altor taxe;
VI. CONDIȚII DE ELIGIBILITATE PENTRU ACTIVITĂȚI SI BENEFICIARI:
Art. 8. Prezenta procedură de ajutor de minimis acordă un aport la capitalul social al întreprinderii, considerat ajutor de minimis transparent datorită faptului că suma totală a aportului de capital este mai mică decât plafonul de minimis.
Art. 9. Pot beneficia de facilitățile prevăzute în prezenta schemă, întreprinderile care îndeplinesc următoarele condiții:

a) sunt legal constituite în România și își desfășoară activitatea în România;
b) sunt eligibile pentru finanțare conform prevederilor Codului fiscal și  ale O.U.G. nr.71/2002 privind organizarea și funcționarea serviciilor publice de administrare a domeniului public și privat de interes local, cu modificările și completările ulterioare;
c) solicitantul demonstrează că deține resursele financiare și operaționale necesare pentru co-finanțarea proiectului, în acest sens vor fi evaluate:

· existența resurselor administrative;
· existența surselor de finanțare stabile pentru implementarea proiectului (rezultatul net din bilanțul contabil al ultimilor 2 ani).

d) nu a fost subiectul unei decizii de recuperare a unui ajutor de stat sau minimis, emise de Comisia Europeană, Consiliul Concurenței sau de un furnizor de ajutor de stat/de minimis sau, în cazul în care a făcut obiectul unei astfel de decizii, aceasta a fost deja executată și creanța integral recuperată;

e) valoarea totală a ajutoarelor de minimis acordate întreprinderii unice pe o perioadă de 3 ani consecutivi , cumulată cu valoarea alocării financiare acordate în conformitate cu prevederile prezentei scheme, nu depășește echivalentul în lei a 750.000 de euro. Aceste plafoane se aplică indiferent de forma ajutorului de minimis sau de obiectivul urmărit și indiferent dacă ajutorul este finanțat din surse naționale sau comunitare. Plafoanele de minimis se aplică indiferent de forma ajutorului de minimis sau de obiectivul urmărit și indiferent dacă ajutorul acordat este finanțat în totalitate sau parțial din resurse comunitare;

f) plafoanele de minimis se aplică indiferent de forma ajutorului de minimis sau de obiectivul urmărit și indiferent dacă ajutorul acordat este finanțat în totalitate sau parțial din resurse comunitare;

g) beneficiarii nu sunt în stare de insolvență, nu au afacerile administrate de un judecător sindic, nu au nicio restricție asupra activității comerciale, nu sunt subiectul unor aranjamente între creditori, sau nu se află într-o altă situație similară cu cele menționate anterior, reglementate prin lege;

h) nu înregistrează datorii publice și și-au plătit la timp taxele, obligațiile și alte contribuții la bugetul de stat, bugetele speciale și bugetul local prevăzute de legislația în vigoare

i) reprezentantul legal al întreprinderii nu a fost supus unei condamnări în ultimii 3 ani, de către nicio instanță de judecată, din motive profesionale sau etic - profesionale;

j) reprezentantul legal al întreprinderii nu furnizează informații false;
VII. ACORDAREA AJUTORULUI INDIVIDUAL DE MINIMIS
Art. 10.
(1) Ajutorul individual de minimis se consideră acordat în momentul în care dreptul legal de a beneficia de acesta este conferit întreprinderii, în temeiul legislației naționale aplicabile, indiferent de data la care ajutorul de minimis este plătit.

(2) Ajutorul se acordă beneficiarului în limita sumei reprezentată de pragul de minimis, prin majorarea capitalului social al societății ECOSERV-HD S.R.L., cu suma de 1.560.000 de lei.

(3) în cazul în care valoarea totală a ajutoarelor de minimis acordate întreprinderii unice pe o perioadă de trei ani consecutivi, cumulată cu valoarea alocării financiare acordate în conformitate cu prevederile prezentei proceduri, depășește pragul de 750.000 de euro echivalent în lei, solicitantul nu poate beneficia de prevederile prezentei proceduri, nici chiar pentru acea fracțiune din ajutor care nu depășește acest plafon.
Art. 11.
(1) Pentru a beneficia de finanțare în cadrul acestei proceduri, beneficiarul va depune declarații, pe propria răspundere, privind:

· ajutoarele de minimis primite de întreprinderea unică în 3 ani  (fie din surse ale statului sau ale autorităților locale, fie din surse comunitare);

· structura întreprinderii unice din care face parte beneficiarul;

· eventualele alte ajutoare de stat primite anterior pentru aceleași costuri eligibile ca cele finanțate de prezenta schemă;

· faptul că nu a fost subiectul unei decizii de recuperare a unui ajutor de stat sau de minimis, emise de Comisia Europeană, Consiliul Concurenței sau de un furnizor de stat Ide minimis sau; în cazul în care a făcut obiectul unei astfel de decizii, aceasta a fost deja executată și creanța integral recuperată;

· beneficiarul nu este în stare de insolvență, nu are afacerile administrate de către un judecător sindic, nu are nici o restricție asupra activității comerciale, nu este subiectul unor aranjamente între creditori, sau nu se află într-o altă situație similară cu cele menționate anterior, reglementate prin lege;

· reprezentantul legal al întreprinderii nu a fost supus unei condamnări în ultimii 3 ani, de către nici o instanță de judecată, din motive profesionale sau etic-profesionale;

· reprezentantul legal al întreprinderii nu furnizează informații false.

Aspectele anterior menționate pot fi incluse într-o declarație unică, asumată de către beneficiar, pe propria răspundere a acestuia.

(2) Administratorul ajutorului va verifica respectarea tuturor condițiilor de eligibilitate specificate în prezenta procedură.

(3) Administratorul ajutorului va verifica dacă solicitantul a mai beneficiat de alte ajutoare de stat sau de minimis pentru aceleași cheltuieli eligibile.

(4) Administratorul ajutorului va acorda ajutorul individual de minimis după ce va verifica faptul că suma totală a ajutoarelor de minimis primite de întreprinderea unică pe parcursul unei perioade de trei ani , fie din surse ale statului sau ale autorității locale, fie din surse comunitare, nu depășește pragul de 750.000 de euro, echivalent în lei.
VIII. DURATA MĂSURII
 Art. 12. 
(1) în cadrul prezentei proceduri se va putea acorda ajutorul de minimis începând cu data intrării în vigoare și până la data de 31.12.2026.
(2) Plățile aferente ajutorului de minimis acordat în baza prezentei proceduri se vor efectua  până cel târziu la data de 31.12.2026.
IX. BUGETUL ACTULUI DE ACORDARE A AJUTORULUI DE MINIMIS
Art. 13. Valoarea maximă totală a ajutorului de minimis care va fi acordat în cadrul prezentei proceduri este de 1.560.000 de lei.
X. REGULI PRIVIND TRANSPARENȚA, MONITORIZAREA ȘI RAPORTAREA AJUTORULUI DE MINIMIS
Art. 14. Municipiul Hunedoara, în calitate de furnizor al ajutorului de minimis, va informa societatea ECOSERV-HD S.R.L., cu privire la cuantumul ajutorului acordat și despre caracterul său de minimis, făcând referire expresă la Regulamentul nr. 2832/2023 privind aplicarea articolelor 107 și 108 din Tratatul privind funcționarea Uniunii Europene în cazul ajutoarelor de minimis acordate întreprinderilor care prestează servicii de interes economic general. 

Art. 15.
(1) în cazul în care proiectul este eligibil pentru a primi o finanțare printr-un ajutor de minimis în cadrul prezentei proceduri și este selectat pentru finanțare în urma procesului de evaluare, administratorul ajutorului de minimis comunică în scris întreprinderii beneficiare cuantumul maxim al ajutorului ce poate fi acordat și caracterul acestuia de ajutor de minimis, făcând referire expresă la Regulamentul (UE) nr. 2832/2023, al Comisiei prin menționarea titlului acestuia și a numărului de publicare în Jurnalul Oficial al Uniunii Europene.

(2) Procedura de ajutor de minimis va fi publicată integral pe site-ul furnizorului,  municipiul Hunedoara - www.primariahunedoara.ro.
Art. 16. Raportarea și monitorizarea ajutoarelor de minimis acordate în baza prezentei proceduri se fac în conformitate cu legislația comunitară și cu prevederile O.U.G. nr. 77/2014 privind procedurile naționale în domeniul ajutoarelor de stat, precum și pentru completarea Legii concurenței nr. 21/1996, cu modificările și completările ulterioare, și ale Regulamentului privind procedurile de  monitorizare a ajutoarelor de stat și de minimis, pus în aplicare prin Ordinul Președintelui Consiliului Concurenței nr. 441/2022, cu modificările ulterioare.        

Art. 17. Beneficiarul ajutorului de minimis trebuie să păstreze, pentru o perioadă de minim 10 ani  de la data acordării ultimei alocări specifice, toate documentele referitoare la ajutorul de minimis primit în cadrul prezentei proceduri și să transmită furnizorului/ administratorului acesteia sau Consiliului Concurenței, în termenele stabilite de aceștia, toate informațiile necesare pentru derularea procedurilor naționale și comunitare în domeniul ajutorului de stat și pentru a demonstra respectarea condițiilor impuse de legislația comunitară în domeniul ajutorului de stat.

Art. 18.
(1) Furnizorul are obligația de a transmite Consiliului Concurenței, în formatul și în termenul prevăzut de Regulamentul privind procedurile de monitorizare a ajutoarelor de stat, toate datele și informațiile necesare pentru monitorizarea ajutoarelor de minimis la nivel național.

(2) Furnizorul are obligația de a supraveghea permanent ajutorul de minimis acordat, aflat în derulare, și de a dispune măsurile care se impun în cazul încălcării condițiilor impuse prin prezenta procedură sau prin legislația națională sau europeană aplicabilă la momentul respectiv.

(3) In cazul în care există îndoieli serioase cu privire la datele transmise de către furnizor, Consiliul Concurenței poate să solicite date și informații suplimentare și, după caz, să facă verificări la fața locului.

(4) în cazul în care furnizorul nu are date definitive privind valoarea ajutorului de minimis, acesta va transmite valori estimative.

(5) Erorile constatate de furnizor și corecțiile legale, anulări, recalculări, recuperări, rambursări, se raportează până la 31 martie a anului următor anului de raportare.

(6) Furnizorul va transmite spre informare Consiliului Concurenței prezenta procedură în termen de 15 zile de la data adoptării acesteia, conform art. 17 al O.U.G. nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996, cu modificările și completările ulterioare, și se publică pe pagina de internet a furnizorului și a Consiliului Concurenței.
Art. 19. Pe baza unei cereri scrise, furnizorul va transmite Comisiei Europene, prin intermediul Consiliului Concurenței, în 20 de zile lucrătoare sau în termenul fixat în cerere, toate informațiile pe care Comisia Europeană le consideră necesare pentru evaluarea respectării condițiilor acestei proceduri de ajutor de minimis.
Art. 20. Administratorul prezentei proceduri are obligația de a pune la dispoziția furnizorului de ajutor de minimis, în formatul și în termenul solicitat de către acesta, toate datele și informațiile necesare în vederea îndeplinirii procedurilor de raportare și monitorizare ce cad în sarcina furnizorului.

Art. 21. În conformitate cu prevederile art. 29 din Regulamentul privind Registrul ajutoarelor de stat, pus în aplicare prin Ordinul președintelui Consiliului Concurenței nr. 437/2016, furnizorul/administratorul unei măsuri de ajutor de stat/de minimis are obligația încărcării în Registrul general al ajutoarelor de stat acordate în România (RegAS) a măsurii transmise spre avizare, în termen de 10 zile lucrătoare de la data intrării acesteia în vigoare. Contractele, actele de acordare, plățile, obligațiile de recuperare a ajutoarelor și rambursarea efectivă a acestora, aferente acestei măsuri, se vor încărca în RegAS în termen de 7 zile lucrătoare de la data semnării contractului/actului sau a publicării acestora în Monitorul Oficial al României, respectiv de la data instituirii plăților, a obligațiilor de recuperare a ajutoarelor sau a rambursării efective a acestora.

